Tibor Kutálek prichádza z majstrovských Košíc. Láka ho najmä Liga majstrov.
Hokejovej Nitričke sa podarilo na prestupovom poli chytiť zatiaľ najväčšiu rybu. Bielomodrý dres si v budúcej sezóne oblečie odchovanec Skalice Tibor Kutálek. Prichádza z majstrovského tímu Košíc, kde prispel k ďalšiemu triumfu oceliarov v extralige.
Pre niekoho sa môže zdať jeho príchod z Košíc do Nitry ako krok späť, on sám to tak nevníma. "Pre Nitru som sa rozhodol na základe toho, že sa tu bude hrať Liga majstrov. Páčil sa mi seriózny prístup, dohodli sme sa na podmienkach, ktoré vyhovujú obom stranám," začal pravý krídelník. "Presvedčilo ma aj to, že Nitra má najvyššie ciele, ktoré sa stotožňujú aj s mojimi," načrtol ambície, s ktorými do klubu spod Zobora prišiel. Podľa jeho slov mal ponuky aj zo zahraničia, ale prednosť dostala Nitra. Minulú sezónu začínal v Piešťanoch, kde zaznamenal v 51 zápasoch 42 bodov za 22 gólov a 20 asistencií.
Pre Tibora Kutálka bude Nitra už jeho štvrtým extraligovým klubom. Aj preto sa s niektorými novými spoluhráčmi nemusí zoznamovať. "Teším sa na nový kolektív a spoluprácu s nimi." S mužstvom sa pripravuje od pondelka 8. júna. Za ten čas už stihol absolvovať dosť tréningov, aby spoznal aj trénerské metódy Antonína Stavjaňu. "Priznám sa, že ako väčšina hráčov nemám v obľube letnú prípravu. Ale samozrejme bez toho to nejde. Tréningy pod vedením Stavjaňu a Kmeča sa mi však páčia, veľa sa nebehá, zameriavame sa na rýchlosť, obratnosť a výbušnosť," pochvaľuje si doterajšiu prípravu vo svojom novom pôsobisku.
Do nového kolektívu je zvykom nosievať prískočné. Vybavil už tieto formality u svojho nového zamestnávateľa? "Pokladníkom mužstva je Peter Ordzovenský a samozrejme som sa už hlásil uňho s prískočným. Prispejem niečo do kasy, alebo zorganizujem pre chalanov posedenie."
Kutálek ako rodený Záhorák zamotá do svojho slovníka svoj rodný dialekt, ale ako s úsmevom hovorí, zatiaľ ho nik nenapomínal, že by mu nerozumel.
Rýchlonohý útočník má tak trochu svojské hobby - rád si zahrá na heligónke. Do mesta pod Zobor prišiel aj s manželkou Máriou a päťročným synom Martinom. Nitričke v ňom pribudol nový fanúšik. "Syn sa veľmi teší, že bude chodievať na hokej," uzatvára debatu zatiaľ najcennejšia posila corgoňov.